Vervatoxê Merkezê Îrtîbatî û Çapemenîye yê HPGyî (HPG-BÎM) Serdar Yektaşî cewab da persanê ANFyî.
Dewleta tirke 23ê nîsane ra nata vera Başûrê Kurdîstanî hêrişanê îşxalî kena. La netîceya xoverdayîşê gerîlayan de dewleta tirke nêeşkaye aver şora, heta tay cayan ra xo apey ant. Nika zî herêma Kerkûkî ya Başûrî de hêrişanê DAÎŞî dest pêkerd. Cenabê to na babete de vano se?
Raşt o, dormeyê Kerkûkî de kerdiş û têgêrayîşê DAÎŞî estê. Nê kerdişî nika vurîyayî bîyî hêrişan. Sivîl û pêşmergeyê Başûrî şehîd bîyî. Bi na wesîle ma keyeyanê pêşmergeyan û sivîlanê şehîdan rê serweşîye wazenê. DAÎŞo ke hetê şerwananê azadîye ra amebi binvistene nika newe ra hêrişan keno ke no zî qesaweto cidî virazeno.
DAÎŞo ke Sûrîye û Iraq de bin kewt nika senî dormeyê Kerkûkî de newe ra têgêreno?
Ma çimî de na rewşe wina nişka ra nêqewimîyaya. Dormeyê Kerkûkî de zêdîyayîşê têgêrayîşê DAÎşî netîceya planêkî ya û na rewşe dewleta tirke ra azade nîya. Bi taybetî eke ma biewnê beyan û kerdişanê ê kesanê ke  ê dormeyî de pê destê dewleta tirke ameyî rêxistinkerdene rewşe hîna hol fam kenê.
DAÎŞî wexto ke 2014 de hêrişê ê cayan kerdbş HPGyî û pêşmergeyan pîya şer kerdbi, herême pawitbî û DAÎŞ pak kerdbî. Nika eke reyna hêrişê DAÎŞî sey ê çaxî bizêdîyê û tehluke bibo pîlêr şima do hema çîyî bikerê?
Xora. Vera şarê ma ça ra hêriş yeno wa bêro wezîfeyê ma yo ke ma şarê xo bipawê. A herême de zî eke hewceyê ma bibo û eke biwazîyo ma amade yê ke sey HPGyî şarê Kerkûkî bipawê. Seke to zî vato prosesê 2014î de ma se kerd nika zî ma do wina bikerê.
Wina yeno nîqaş kerdene ke qelsîya hêzanê PDKyî ra nê hêrişan de şehadetî qewimîyayî. PDKyî rîyê xo zêdêr dayo waranê gerîlayan. Wina yeno îfadekerdene ke PDK pê çekan û wesayîtanê zirxînanê ke hêzanê mîyanneteweyîyan seba şerê vera DAÎŞî dayo semedo ke giranê waranê gerîlayan bitepişo şuxilneno...
Nê agahîyî û çîyê ke ro vat heyf ke raşt ê. Nê îmkan û hêzî ganî vera gerîlayan nê vera dişmenê raştikênî yê şarê kurdî bişuxilîyayêne. Çunko no kerdiş nê şarê  Başûrî rê ne zî dewaya azadîye ya şarê Kurdîstanî rê xizmet keno. Wa no zî bizanîyo ke pê hêzanê qerebalixan û wesayîtanê zirxînan çew nêeşkeno derbe bido DAÎŞî ro. Ancax tîmê qijî eşkenê ney bikerê. Xora wexto ke ma taktîk û terzê gerîlatîya dewrê neweyî amade kerdêne naye ser de vindertî; ma kerd ke hêrişanê winasênan de netîceya qetîye bigêrê. HPG na babete de xeylêk tecrubeyîn û marîfetîn o.
Wexto ke Serekkomarê Erdoganî ame Sêrt xeberê winasênî ameyî kerdene ke binê wesayîtê polîsan ra bomba ameya zeliqnayene û no hêriş ameyo astengkerdene. Medyaya tirke mesuldarîya nê kerdişî eşta gerîlayan mil û waşt rojdem bikero. Nê raşt ê?
Yew eleqeyê ma bi na bomba çin o. Muxtemel o ke no çi senaryo yo ke hetê AKPyî ra amade bîyo. No rejîm û şefê ci qels bîyê. Beno ke înan bi xo semedo ke AKP bikerê rojdem û sey mexdûrî bimojnê no çi kerdo. Ê vanê na bomba 1,5 kîlo ya. Her kes zaneno ke bombaya winasêne wesayîtê zirxînî yê Serekkomarî rê çîyêk nêkena. Coka na îdîa raşt nîya û ma çimî de propaganda ya.
